Bendt Bendtsen (KF), 2002-11-12:
Lad mig indledningsvis slå fast, at regeringen ikke kan støtte intentionerne bag beslutningsforslaget, nemlig ønsket om totalt at fjerne incitamentet for kommuner til at sælge deres elforsyningsvirksomheder.
S, SF, Radikale Venstre, Kristeligt Folkeparti foreslår, at § 37 i elforsyningsloven, den såkaldte lex NESA-bestemmelse, ændres, således at 95 pct. af nettoprovenuet ved salg af kommunale elforsyningsvirksomheder modregnes i det statslige bloktilskud.
Derudover skal renter af de sidste 5 pct. af provenuet også modregnes.
Det er en kraftig skærpelse af den nuværende ordning, hvor bloktilskuddet reduceres med det provenu, der overstiger selskabernes indskudskapital.
Forslaget fjerner totalt kommunernes incitament til salg
af deres elforsyningsvirksomhed
, og dermed bremser man den nødvendige strukturtilpasnig i elsektoren.
Forudsætningerne for at drive elforsyningsvirksomhed er i dag meget anderledes, end de var tidligere.
Mange små kommunale elforsyninger har generelt ikke særlige forudsætninger for at drive kommerciel og konkurrenceudsat virksomhed på det frie elmarked.
Hertil kommer, at en effektivisering af netselskaberne er nødvendig for at opnå mere konkurrencedygtige elpriser.
Det er derfor afgørende, at vi ikke bremser de nødvendige strukturtilpasninger.
I bemærkningerne til lovforslaget foreslås en alternativ ordning, hvorefter kommunerne får pligt til at deponere det fulde salgsbeløb efter den model, der gælder for de særlige sale and lease back-arrangementer.
Der er behov for at se bredere på problemstillingen i stedet for at fokusere ensidigt på salg af elforsyningsvirksomheder.
Regeringen kan derfor som nævnt tidligere ikke støtte lovforslaget.
Først tak for den positive modtagelse, som lovforslagene har fået fra de forskellige ordførere.
Det er jo sådan, at forslagene er omfattet af den brede aftale, som blev indgået den 15. oktober mellem regeringen, Socialdemokratiet, Dansk Folkeparti, Det Radikale Venstre og Kristeligt Folkeparti om flere og bedre boliger.
Jeg kan så beklage, at SF og Enhedslisten ikke ønskede at deltage, men vi har gjort, hvad vi kunne for at få et så bredt forlig som overhovedet muligt.
Med forslagene er der jo igangsat en væsentlig boligpolitisk indsats, som vil bidrage til at tilvejebringe en bedre balance på boligmarkedet.
Forslaget om fremme af privatudlejningsbyggeri er en af hjørnestenene i den indsats.
Forslaget skal jo sammen med skatteministerens forslag om skattefradrag sikre, at det igen bliver økonomisk attraktivt for private investorer at investere i privat udlejningsbyggeri ved at skabe et afkast af investeringen, der er konkurrencedygtigt i forhold til de lange obligationer.
Jeg vil da sige til hr. Morten Homann, at det gerne skulle blive til boliger både til skolelæreren, sygeplejersken og alle de øvrige.
Endelig gives der mulighed for en bedre udnyttelse af den eksisterende boligmasse ved at gøre det mere attraktivt at indrette uudnyttede tagetager i såvel udlejningsejendomme som ejerlejlighedsejendomme.
Gennem disse initiativer bliver det muligt at ombygge gamle lofter til spændende bomuligheder i de centrale dele af byerne.
Der er kommet en del udfald fra Enhedslisten og SF i dag.
Det, jeg kan sige til den her sag, er jo, at vi har valgt at løbe et nyt marked i gang.
Der er jo også, som det er udtrykt af flere ordførere, en begrænsning for, hvad det er, man bygger.
Der er byggeri af boliger til helt almindelige mennesker i det her forslag, og vi skal også diskutere det senere i dag med den række forslag, vi skal behandle.
Vi skal tale om byggeri af almene familieboliger, byggeri af ældreboliger, byggeri til handicappede, og nu i de her lovforslag har vi så behandlet private udlejningsboliger og tagboliger. Så må jeg sige til hr. Morten Homann, at det er jo korrekt, når hr. Ole Stavad står heroppe på talerstolen og siger, at der er et mindre støtteelement end til almene boliger, og jeg må også bekræfte det, hr. Helveg Petersen siger, nemlig at SF nok har en dårlig sag.
Jeg kan også sige, at jeg synes, vi har haft et udmærket samarbejde aftalepartierne imellem, og jeg vil da gerne kvittere over for hr. Ole Stavad for, at der var nogle elementer, der skulle på plads i sidste time.
Det fik vi, det
er jeg meget tilfreds med, det vil jeg gerne kvittere for, og jeg vil også gerne tilkendegive, at vi holder øje med og vurderer hele tiden det område mellem pensionsinstitutter og så de øvrige selskaber.
Men jeg er glad for, at vi fik sat et arbejde i gang nu, som ikke skal afvente EU-notificering.
Vi står her over for en boligpakke, som vi skal bruge resten af dagen på at tale om.
Der er lagt op til mange flere byggerier inden for alle kategorier, og det kan jeg jo kun være tilfreds med.
Jeg er meget tilfreds med, at der er opnået et så bredt flertal bag den boligpakke, som ligger her i dag.